P7_TA(2012)0466

Makrotaloudellisen rahoitusavun myöntäminen Kirgisian tasavallalle ***I

Euroopan parlamentin lainsäädäntöpäätöslauselma 11. joulukuuta 2012 ehdotuksesta Euroopan parlamentin ja neuvoston päätökseksi makrotaloudellisen rahoitusavun myöntämisestä Kirgisian tasavallalle (COM(2011)0925 – C7-0521/2011 – 2011/0458(COD))

(Tavallinen lainsäätämisjärjestys: ensimmäinen käsittely)

(2015/C 434/21)

Euroopan parlamentti, joka

P7_TC1-COD(2011)0458

Euroopan parlamentin kanta, vahvistettu ensimmäisessä käsittelyssä 11. joulukuuta 2012, Euroopan parlamentin ja neuvoston päätöksen N:o …/2013/EU antamiseksi makrotaloudellisen rahoitusavun myöntämisestä Kirgisian tasavallalle

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 209 artiklan,

ottavat huomioon Euroopan komission ehdotuksen,

sen jälkeen kun esitys lainsäätämisjärjestyksessä hyväksyttäväksi säädökseksi on toimitettu kansallisille parlamenteille,

noudattavat tavallista lainsäätämisjärjestystä (1),

sekä katsovat seuraavaa:

(1) Yhteistyö EU:n kanssa perustuu kumppanuus- ja yhteistyösopimukseen, joka tuli voimaan vuonna 1999. EU myöntää Kirgisian tasavallalle yleiseen tullietuusjärjestelmään perustuvan kohtelun.

(2) Kansainvälinen finanssikriisi vuonna 2009 ja kesäkuun 2010 etniset väkivaltaisuudet ovat vaikuttaneet Kirgisian talouteen siten, että maan taloudellinen toiminta keskeytyi samalla kun syntyi suuria julkisten menojen tarpeita jälleenrakennusta ja sosiaaliapua varten, ja tämä johti merkittäviin ulkoisiin ja talousarvioon liittyviin rahoitusvajeisiin.

(3) Kansainvälinen yhteisö lupasi korkean tason avunantajien konferenssissa heinäkuussa 2010 1,1 miljardia Yhdysvaltain dollaria hätäapuun Kirgisian tasavallan talouden elvyttämiseksi. EU ilmoitti tässä korkean tason avunantajien konferenssissa myöntävänsä enintään 117,9 miljoonaa euroa rahoitusapua.

(4) Kirgisian tasavaltaa koskevissa 26 päivänä heinäkuuta 2010 antamissaan päätelmissä EU:n ulkoasiainneuvosto ilmaisi tyytyväisyytensä Kirgisian uuden hallituksen pyrkimyksiin luoda demokraattinen institutionaalinen kehys ja pyysi komissiota ”jatkamaan avun antamista, myös uusia avustusohjelmia toteuttaen, Kirgisian viranomaisille niiden uudistusohjelman toteuttamisessa ja osallistumaan maan kestävään taloudelliseen ja sosiaaliseen kehittämiseen”.

(5) EU:n poliittinen ja taloudellinen tuki syntymässä olevalle Kirgisian tasavallan parlamentaariselle demokratialle antaa poliittisen viestin EU:n voimakkaasta tuesta demokraattisille uudistuksille Keski-Aasiassa, mikä on yhdenmukaista vuosiksi 2007–2013 vahvistetussa Keski-Aasiaa koskevassa strategiassa esitetyn EU:n politiikan ja EU:n johtajien lausuntojen kanssa.

(6) Kirgisian tasavallan talouden sopeuttamista ja uudistusta tuetaan kansainvälisen valuuttarahaston (IMF) rahoitusavulla. Kesäkuussa 2011 Kirgisian viranomaiset sopivat kolmivuotisesta IMF:n 66,6 miljoonan erityisnosto-oikeuden laajennetusta luottojärjestelystä maan tukemiseksi.

(7) EU aikoo myöntää Kirgisian tasavallalle kehitysyhteistyön rahoitusvälineestä yhteensä 33 miljoonaa euroa alakohtaista budjettitukea vuosina 2011–2013 sosiaalisen suojelun, koulutuksen ja julkisen varainhoidon uudistusten tukemiseen.

(8) Kirgisian tasavalta pyysi vuonna 2010 EU:lta makrotaloudellista rahoitusapua heikkenevän taloustilanteen ja talousnäkymien vuoksi.

(9) Koska maksutaseessa on edelleen rahoitusvaje, vaikka otettaisiin huomioon makrotaloudellinen rahoitusapu IMF:ltä ja Maailmanpankilta, ja koska ulkoinen rahoitusasema on altis ulkoisille häiriöille, minkä vuoksi valuuttavaranto on pidettävä riittävällä tasolla, makrotaloudellista rahoitusapua pidetään tämänhetkisissä poikkeuksellisissa olosuhteissa tarkoituksenmukaisena vastauksena Kirgisian tasavallan pyyntöön. Makrotaloudellisen rahoitusavun antamista Kirgisian tasavallalle koskevalla EU:n ohjelmalla, jäljempänä ”unionin makrotaloudellinen rahoitusapu”, on tarkoitus tukea maan talouden vakauttamista ja rakenneuudistusohjelmaa täydentämällä IMF:n rahoitusjärjestelyllä käyttöön asetettavia resursseja.

(10) Unionin makrotaloudellisella rahoitusavulla ei olisi vain täydennettävä IMF:n ja Maailmanpankin ohjelmia ja rahoitusta, vaan sen avulla olisi myös varmistettava unionin osallistumisen tuoma lisäarvo.

(11) Komission olisi varmistettava, että unionin makrotaloudellinen apu on oikeudellisesti ja sisällöltään johdonmukainen ulkoisen toiminnan eri aloilla toteutettavien toimenpiteiden ja muiden asiaankuuluvien unionin politiikkojen yhteydessä toteutettavien toimenpiteiden kanssa.

(12) Unionin makrotaloudellisen rahoitusavun erityistavoitteiden olisi lisättävä Kirgisian tasavallan julkisen talouden hoidon tehokkuutta, avoimuutta ja vastuullisuutta. Komission olisi seurattava näitä tavoitteita säännöllisesti.

(13) Unionin makrotaloudellista rahoitusapua koskevien ehtojen olisi perustuttava unionin Kirgisian tasavaltaan soveltaman politiikan keskeisiin periaatteisiin ja tavoitteisiin.

(14) Jotta tähän makrotaloudelliseen rahoitusapuun liittyvät unionin taloudelliset edut voidaan suojata tehokkaasti, on tarpeen, että Kirgisian tasavalta toteuttaa tarkoituksenmukaisia toimenpiteitä petosten, korruption ja muiden tähän apuun liittyvien väärinkäytösten estämiseksi ja torjumiseksi. Lisäksi on tarpeen, että komissio huolehtii asianmukaisesta valvonnasta ja tilintarkastustuomioistuin tarpeellisista tarkastuksista.

(15) Unionin rahoitusavun maksaminen ei rajoita budjettivallan käyttäjän valtuuksia.

(16) Komission olisi hallinnoitava apua. Sen varmistamiseksi, että Euroopan parlamentti ja talous- ja rahoituskomitea voivat seurata tämän päätöksen täytäntöönpanoa, komission olisi annettava niille säännöllisesti tietoja avun täytäntöönpanosta ja toimitettava niille asiaan liittyviä asiakirjoja.

(17) Jotta voidaan varmistaa tämän päätöksen yhdenmukainen täytäntöönpano, komissiolle olisi siirrettävä täytäntöönpanovaltaa. Tätä valtaa olisi käytettävä yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä, 16 päivänä helmikuuta 2011 annetun Euroopan parlamentin ja neuvoston asetuksen (EU) N:o 182/2011 (2) mukaisesti.

(18) Unionin makrotaloudelliseen rahoitusapuun aiotaan liittää talouspoliittisia ehtoja, jotka vahvistetaan yhteisymmärryspöytäkirjassa. Yhdenmukaisen täytäntöönpanon varmistamiseksi ja tehokkuussyistä komissio olisi valtuutettava neuvottelemaan tällaisista ehdoista Kirgisian viranomaisten kanssa asetuksessa (EU) N:o 182/2011 tarkoitetun jäsenvaltioiden edustajista muodostuvan komitean valvonnassa. Se, että tuen enimmäismäärä on rajattu, on asetuksen (EU) N:o 182/2011 2 artiklan 3 kohdan toisessa virkkeessä vaadittu asianmukainen peruste sille, että yhteisymmärryspöytäkirjan hyväksymisen edellytykseksi asetetaan neuvoa-antava menettely. [tark. 1]

(19) IMF:n mukaan Kirgisian tasavalta kuuluu ”nousevan talouden maiden ja kehitysmaiden” luokkaan; Maailmanpankin mukaan Kirgisian tasavalta lukeutuu ”matalan palkkatason talouksiin” ja ”IDA-maihin”; UN-OHRLLS:n (3) mukaan Kirgisian tasavalta on ”sisämaassa sijaitseva kehitysmaa”; Taloudellisen yhteistyön ja kehityksen järjestön (OECD) kehitysapukomitean mukaan Kirgisian tasavalta kuuluu ”muihin heikon tulotason maihin”. Tämän vuoksi Kirgisian tasavaltaa on pidettävä Euroopan unionin toiminnasta tehdyn sopimuksen 208 artiklassa tarkoitettuna kehitysmaana, minkä perusteella tämän päätöksen oikeusperustaksi voidaan valita mainitun sopimuksen 209 artikla,

OVAT HYVÄKSYNEET TÄMÄN PÄÄTÖKSEN:

1 artikla

1. Euroopan unioni asettaa Kirgisian tasavallan käyttöön makrotaloudellista rahoitusapua, jonka määrä on enintään 30 miljoonaa euroa tukeakseen maan talouden vakauttamista ja täyttääkseen tämänhetkisessä IMF:n ohjelmassa määritellyt maksutasetarpeet. Tästä määrästä enintään 15 miljoonaa euroa myönnetään lainoina ja enintään 15 miljoonaa euroa avustuksina. Ehdotetun makrotaloudellisen rahoitusavun maksaminen edellyttää, että budjettivallan käyttäjä hyväksyy unionin talousarvion vuodeksi 2013. Unionin makrotaloudellisen rahoitusavun lainaosuuden rahoittamiseksi komissiolle annetaan valtuudet lainata tarvittavat varat unionin puolesta. Laina-aika saa olla enintään 15 vuotta.

2. Komissio hallinnoi unionin makrotaloudellisen rahoitusavun maksamista tavalla, joka on IMF:n ja Kirgisian tasavallan välisten sopimusten sekä EU:n ja Kirgisian tasavallan kumppanuus- ja yhteistyösopimuksessa ja Keski-Aasiaa koskevassa vuosien 2007–2013 strategiassa vahvistettujen talousuudistusten keskeisten periaatteiden ja tavoitteiden mukainen. Komissio antaa Euroopan parlamentille sekä talous- ja rahoituskomitealle säännöllisesti tietoja rahoitusavun hallinnoinnin kehityksestä ja toimittaa niille asiaan liittyviä asiakirjoja.

3. Euroopan unionin rahoitusapu on saatavilla kahden vuoden ajan ensimmäisestä 2 artiklan 1 kohdassa tarkoitetun yhteisymmärryspöytäkirjan voimaantulon jälkeisestä päivästä alkaen.

2 artikla

1. Komissiolla on valtuudet sopia 6 artiklan 2 kohdassa tarkoitettua neuvoa-antavaa menettelyä noudattaen Kirgisian viranomaisten kanssa Euroopan unionin makrotaloudelliseen rahoitusapuun liitettävistä talouspolitiikkaa ja rahoitusta koskevista ehdoista. Nämä ehdot vahvistetaan yhteisymmärryspöytäkirjassa, johon sisältyy mainittujen ehtojen täyttämisen aikataulu, jäljempänä ”yhteisymmärryspöytäkirja”. Yhteisymmärryspöytäkirjassa esitettyjen talouspolitiikkaa ja rahoitusta koskevien ehtojen on oltava yhdenmukaisia 1 artiklan 2 kohdassa tarkoitettujen sopimusten kanssa. Näillä ehdoilla on pyrittävä erityisesti parantamaan rahoitusavun tehokkuutta, avoimuutta ja vastuullisuutta, myös Kirgisian tasavallan julkisten varainhoitojärjestelmien osalta. Komissio seuraa säännöllisesti, miten näiden tavoitteiden saavuttamisessa edistytään. Avun yksityiskohtaiset rahoitusehdot vahvistetaan komission ja Kirgisian viranomaisten välisessä avustussopimuksessa ja niiden välisessä lainasopimuksessa.

2. Unionin rahoitusavun täytäntöönpanon kuluessa komissio seuraa, että rahoitusavun kannalta merkitykselliset Kirgisian tasavallan rahoitusjärjestelyt, hallintomenettelyt sekä sisäiset ja ulkoiset valvontamekanismit ovat luotettavia ja että sovittua aikataulua noudatetaan.

3. Komissio tarkistaa säännöllisin väliajoin, että Kirgisian tasavallan talouspolitiikka on unionin makrotaloudellisen rahoitusavun tavoitteiden mukaista ja että sovitut talouspoliittiset ehdot täytetään hyväksyttävästi. Näin tehdessään komissio sovittaa toimintansa tiiviisti yhteen IMF:n ja Maailmanpankin ja tarvittaessa talous- ja rahoituskomitean kanssa.

3 artikla

1. Jäljempänä 2 kohdassa säädettyjä edellytyksiä rajoittamatta komissio asettaa unionin rahoitusavun Kirgisian tasavallan käyttöön kahdessa erässä, joihin kumpaankin kuuluu laina- ja avustusosuus. Kummankin erän koko vahvistetaan yhteisymmärryspöytäkirjassa.

2. Komissio tekee päätöksen erien maksamisesta sen perusteella, onko yhteisymmärryspöytäkirjassa sovittuja talouspoliittisia ehtoja noudatettu hyväksyttävästi. Toinen erä voidaan maksaa aikaisintaan kolmen kuukauden kuluttua ensimmäisen erän maksamisesta.

3. Unionin varat maksetaan Kirgisian tasavallan keskuspankille. Unionin varat voidaan siirtää Kirgisian tasavallan valtionkassaan, joka on lopullinen avunsaaja, jollei yhteisymmärryspöytäkirjassa sovittavista määräyksistä, joihin kuuluu myös julkisen talouden jäljellä olevien rahoitustarpeiden toteaminen, muuta johdu.

4 artikla

1. Euroopan unionin rahoitusavun lainaosuuteen liittyvät lainanotto- ja lainanantotoimet suoritetaan euromääräisinä ja käyttäen samaa arvopäivää, eikä niistä saa aiheutua unionille eräpäivän muutoksia, valuuttakurssi- tai korkoriskejä tai muita kaupallisia riskejä.

2. Komissio toteuttaa Kirgisian tasavallan niin pyytäessä tarvittavat toimenpiteet sen varmistamiseksi, että lainaehtoihin sisältyy aikaistettua takaisinmaksua koskeva lauseke ja että vastaava lauseke sisältyy myös lainanottotoimien ehtoihin.

3. Jos olosuhteet sallivat lainan korkokannan parantamisen, komissio voi Kirgisian tasavallan pyynnöstä jälleenrahoittaa kaikki alkuperäiset lainansa tai osan niistä tai järjestellä rahoitusehdot uudelleen. Jälleenrahoitus- tai uudelleenjärjestelytoimet on toteutettava 1 kohdassa säädettyjen ehtojen mukaisesti, eivätkä ne saa pidentää kyseisen lainan keskimääräistä juoksuaikaa tai kasvattaa jälleenrahoituksen tai uudelleenjärjestelyn ajankohtana jäljellä olevan pääoman määrää.

4. Kirgisian tasavallan on maksettava kaikki kulut, joita unionille aiheutuu tämän päätöksen mukaisista lainanotto- ja lainanantotoimista.

5. Euroopan parlamentille sekä talous- ja rahoituskomitealle tiedotetaan 2 ja 3 kohdassa tarkoitettujen toimien etenemisestä.

5 artikla

Unionin rahoitusavun täytäntöönpanossa noudatetaan Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annettua neuvoston asetusta (EY, Euratom) N:o 1605/2002 (4) ja sen täytäntöönpanosääntöjä. Kirgisian viranomaisten kanssa tehtävissä yhteisymmärryspöytäkirjassa, lainasopimuksessa ja avustussopimuksessa on määrättävä asianmukaisista toimenpiteistä rahoitusapuun vaikuttavien petosten, korruption ja muiden väärinkäytösten estämiseksi ja torjumiseksi. Varojen hallinnan ja maksamisen avoimuuden tehostamiseksi yhteisymmärryspöytäkirjassa, lainasopimuksessa ja avustussopimuksessa on sovittava myös komission ja Euroopan petostentorjuntaviraston toteuttamasta valvonnasta, johon sisältyvät paikalla suoritettavat tarkastukset. Näissä asiakirjoissa on sovittava myös tilintarkastustuomioistuimen tilintarkastuksista, jotka voidaan tarvittaessa suorittaa paikan päällä.

6 artikla

1. Komissiota avustaa komitea. Tämä komitea on asetuksessa (EU) N:o 182/2011 tarkoitettu komitea.

2. Kun viitataan tähän kohtaan, sovelletaan asetuksen (EU) N:o 182/2011 4 artiklaa.

7 artikla

1. Komissio antaa vuosittain viimeistään 30 päivänä kesäkuuta Euroopan parlamentille ja neuvostolle kertomuksen tämän päätöksen täytäntöönpanosta edeltävänä vuonna, mukaan lukien sitä koskeva arviointi. Kertomuksessa on osoitettava liittymä yhteisymmärryspöytäkirjassa vahvistettujen poliittisten ehtojen, Kirgisian tasavallassa meneillään olevan talous- ja finanssipoliittisen kehityksen sekä rahoitusavun erien maksamista koskevien komission päätösten välillä.

2. Komissio toimittaa Euroopan parlamentille ja neuvostolle jälkiarviointikertomuksen viimeistään kahden vuoden kuluttua 1 artiklan 3 kohdassa tarkoitetun saatavuusajan päättymisestä.

8 artikla

Tämä päätös tulee voimaan päivänä, jona se julkaistaan Euroopan unionin virallisessa lehdessä.

Tehty Euroopan parlamentin puolesta Puhemies Neuvoston puolesta Puheenjohtaja

(1) Euroopan parlamentin kanta, vahvistettu 11. joulukuuta 2012.

(2) EUVL L 55, 28.2.2011, s. 13.

(3) YK:n vähiten kehittyneiden maiden, sisämaassa sijaitsevien kehitysmaiden ja pienten kehittyvien saarivaltioiden korkean edustajan toimisto.

(4) EYVL L 248, 16.9.2002, s. 1.